Hadsund Roklub har mistet mere end 90 års klubhistorie. Natten til torsdag smadrede indbrudstyve en rude ind til roklubben med en stor potteplante, og da gerningsmændene kom ind i roklubben, gik de kun efter én ting – klubbens pokalskab. Hadsund Roklubs historie går helt tilbage til 1931, og gennem årene er pokalskabet blevet fyldt mere og mere op. Men natten til torsdag blev det helt tømt af ubudne gæster. - I hele klubben blandt alle vores 330 medlemmer er vi rystede og kede af det. Det svarer til, at vi derhjemme har fået stjålet vores familiealbum, fortæller formanden for Hadsund Roklub Anders Toft Christiansen. Vandrepokaler fra 30'erne Nogle af pokalerne, der nu er blevet stjålet, er vandrepokaler helt tilbage fra 1930’erne, men fælles for dem alle er, at de ifølge formanden ikke er mange penge værd. - Det er 90 års idrætshistorie der er gået tabt. Pokalerne har ingen værdi, de har kun høj affektionsværdi for os, for det er en del af vores fælles identitet i klubben, siger Anders Toft Christiansen. Hadsund Roklub har i sin lange historie blandt andet været med til at fostre den olympiske guldvinder fra 2004 Thor Kristensen – en medalje klubben dog aldrig har været i besiddelse af – men nu skal de til at skabe nye beviser for deres historie igen. - Vi er stolte af det vores klub kan præstere, og det bruger vi i vores fortælling om os selv, som kan være med til at genere midler til at drive klubben, og nu er de beviser væk, siger Anders Toft Christiansen. Meldt til politiet Roklubben har meldt indbruddet til politiet, som også har sikret mulige spor på gerningsstedet, og det håber roklubben kan hjælpe med at få deres historie tilbage. - Økonomisk har vi intet mistet, men vi har mistet beviser for vores historie. Man kan ryste på hovedet over, at der er nogen, som vil bruge tid på det, for de er ingenting værd, siger Anders Toft Christiansen. Ifølge Anders Toft Christiansen blev en roklub i Randers tidligere på ugen udsat for et lignende tyveri.
Efter et indbrud har Hadsund Roklub fået stjålet alle klubbens pokaler.